สังคมข่าวหุ้น
*กลุ่มปตท.ช่วยประคองดัชนีวานนี้ นักวิเคราะห์คาดการณ์ว่าผลประกอบการไตรมาสแรกของกลุ่มปตท.จะออกมาดีทุกตัว ทั้ง PTT PTTEP PTTGC รวมทั้ง TOP IRPC ที่จะทยอยประกาศ  หลังราคาน้ำมันปรับตัวเพิ่มขึ้นแตะระดับสูงสุดในรอบ 3 ปี งานนี้ต้องให้เครดิตกับเอ็มดีเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ โชว์ผลงานก่อนอำลาตำแหน่ง  รวมทั้งการแตกพาร์เหลือ 1 บาท วันแรกของปตท. ทำให้มีแรงเก็งกำไรเข้ามามาก แนวรับ  1,780 จุด แนวต้าน 1,800 จุด
25 เม.ย. 2561

เกียรติก้อง ว่องไวยากร
*ดัชนีไปต่อไม่ไหว
*กลุ่มปตท.ช่วยประคองดัชนีวานนี้ นักวิเคราะห์คาดการณ์ว่าผลประกอบการไตรมาสแรกของกลุ่มปตท.จะออกมาดีทุกตัว ทั้ง PTT PTTEP PTTGC รวมทั้ง TOP IRPC ที่จะทยอยประกาศ  หลังราคาน้ำมันปรับตัวเพิ่มขึ้นแตะระดับสูงสุดในรอบ 3 ปี งานนี้ต้องให้เครดิตกับเอ็มดีเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ โชว์ผลงานก่อนอำลาตำแหน่ง  รวมทั้งการแตกพาร์เหลือ 1 บาท วันแรกของปตท. ทำให้มีแรงเก็งกำไรเข้ามามาก แนวรับ  1,780 จุด แนวต้าน 1,800 จุด
*กระแสออเจ้าเริ่มแผ่ว แต่กระแสควบรวมแบงก์เริ่มมา คู่จิ้นตอนนี้ยกให้ทหารไทย กับกรุงไทย ประชุมบอร์ด TMB วันนี้ คงยังฟันธง แต่ต้องรอดูว่าจะมีทิศทางอย่างไร เพราะหลายแบงก์ก็สนใจทหารไทย ส่วนการประชุมผู้ถือหุ้นกรุงไทยวันที่ 27 เม.ย.นี้ ผู้ถือหุ้นคงอดถามผู้บริหารไม่ได้ว่าจะไปควบกับออเจ้ารายไหน เถ้าแก่วิรไท ผู้ว่าการแบงก์ชาติ และเฮียอภิศักดิ์ ขุนคลังก็หนุนเต็มที่ บอกได้เลยว่าเวลาเหมาะสม รอแค่ยกขันหมากมาสู่ขอเท่านั้น ใครจะขายออกหรือหม้ายขันหมากก็ต้องติดตามกันต่อไป
*กลุ่มสื่อสารคึกคัก จากที่  DTAC ของเสี่ยบุญชัย ประกาศงบออกมาดี และยังเซ็นสัญญาคลื่น 2300 MHz อีก ทำให้นักลงทุนคลายกังวล คลื่น 1800 MHz  ที่จะหมดอายุในเดือน ก.ย.นี้ ส่งผลดีต่อภาพรวมอุตสาหกรรม ADVANC INTUCH ก็ดีดขึ้นมาด้วย ส่วนการเยียวยาของภาครัฐบาลยังต้องลุ้นกันต่อไป ไม่เหมือนทีวีดิจิทัล ที่นายกฯ บิ๊กตู่ ใช้มาตรา 44 อุ้มผู้ประกอบการทีวี การพักการชำระค่าใบอนุญาต 3 ปี แต่ต้องจ่ายดอกเบี้ยตามอัตราดอกเบี้ยนโยบายที่ธนาคารแห่งประเทศไทยกำหนด และ กสทช.จะสนับสนุนค่าเช่าโครงข่าย (MUX) ไม่เกิน 50% ของค่าเช่าที่ต้องชำระ เป็นเวลา 24 เดือน แถมเปิดโอกาสให้โอนกิจการหรือเปลี่ยนมือได้ งานนี้ BEC ของกลุ่มมาลีนนท์  บริษัท โมโน เทคโนโลยี หรือ MONO บริษัท เวิร์คพอยท์ เอ็นเทอร์เทนเมนท์ หรือ WORK  ของเสี่ยตา และบริษัท อาร์เอส  หรือ RS ของเฮียฮ้อ รับอานิสงส์ไปเต็มๆ
*วานนี้ธิดา แก้วบุตตา กรรมการ บริษัท ศรีสวัสดิ์ คอร์ปอเรชั่น หรือ SAWAD และบรรดาผู้บริหารช่วยตอบปัญหาคาใจผู้ถือหุ้น ทำไมราคาถึงไม่คึกคักเหมือนแต่ก่อน ได้คำตอบว่าเน้นโตแบบมีคุณภาพ ให้ดูกันในระยะยาว อย่ามองเฉพาะราคาหุ้น หากถือลงทุนก็ถือว่าคุ้มค่า ราคาเป้าหมายปีนี้ 73 บาท  ส่วนเฮียชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง ของแกแน่นอน ผลประกอบการไตรมาสแรกพุ่งไม่ต่ำกว่า 50% ทำลายสถิติตัวเองไปเรื่อยๆ ราคาขยับดีกว่าศรีสวัสดิ์ เพราะไม่ได้ไปซื้อกิจการอะไร ขยันขยายสาขาก็พอแล้ว
*เสี่ยปั้น กสิกรไทย จับมือ สำนักงานพัฒนาธุรกรรมทางอิเล็กทรอนิกส์ (องค์การมหาชน) บริษัท Google (ประเทศไทย) จำกัด และ บริษัท LINE ประเทศไทย จัดโครงการ K SME Good to Great ธุรกิจค้าปลีก เพื่อสนับสนุนให้ผู้ประกอบการเอสเอ็มอีธุรกิจค้าปลีกสามารถบริหารจัดการธุรกิจ ทั้งการขายสินค้าผ่านช่องทางออนไลน์และออฟไลน์ หรือ Omni Channel ให้มีประสิทธิภาพมากขึ้น เพื่อก้าวไปสู่การเป็นธุรกิจค้าปลีกยุคใหม่ที่เติบโตอย่างแข็งแกร่ง
*วัลยา จิราธิวัฒน์ รองกรรมการผู้จัดการใหญ่ สายพัฒนาธุรกิจและโครงการ บริษัท เซ็นทรัลพัฒนา หรือ CPN  เปิดตัว เซ็นทรัล วิลเลจ  ลักชูรี่เอาท์เล็ทระดับโลกแห่งแรกของไทย ทุ่มทุนสร้าง 5 พันล้านบาท ดันเป็นศูนย์กลางช็อปปิ้งของเอเชียตะวันออกเฉียงใต้ มีทั้งร้านค้าแบรนด์ชั้นนำกว่า 235 ร้าน บริการครบวงจร ร้านอาหาร โรงแรม จุดบริการนักท่องเที่ยว พร้อมเปิดบริการปลายปีหน้าและพร้อมเปิดโครงการใหม่ต่างจังหวัดอีกหลายโครงการ งานนี้กลุ่มเซ็นทรัลคาดว่าจะดันรายได้โตกว่า 2 หลักขึ้นไป
*สาระ ล่ำซำ ซีอีโอ บริษัท เมืองไทยประกันชีวิต จำกัด (มหาชน) หรือ MTL เปิดตัวผลิตภัณฑ์เบาหวานเบทเทอร์แคร์ เป็นแบบประกันภัยสำหรับผู้เป็นโรคเบาหวานประเภทที่ 2 โดยเฉพาะ และขายผ่านออนไลน์เท่านั้น โดยความคุ้มครองครอบคลุมทั้งกรณีเจ็บป่วย และเสียชีวิต ผู้เอาประกันต้องเป็นผู้ที่ถูกวินิจฉัยว่าเป็นเบาหวานประเภทที่ 2 มาไม่เกิน 15 ปี อายุระหว่าง 21-70 ปี มีระดับน้ำตาลสะสม หรือ HbA1c ไม่เกิน 10 ไม่ใช้อินซูลิน และไม่เคยมีโรคแทรกซ้อนจากเบาหวานมาก่อน ระยะเวลาเอาประกันภัย 2 ปี ระยะเวลาชำระเบี้ยประกันภัย 2 ปี ชำระเบี้ยประกันภัยราย 6 เดือน และเบี้ยประกันสามารถนำไปใช้ลดหย่อนภาษีได้